KAVA SUBJECT | WANEM NAO IU SAVVE DUIM FOR MINIM BIBLE?
Bible Hem Buk wea Pipol Savve Minim
Bible hem wanfala buk wea hem stap for longfala taem finis. Wanem taem nao olketa start for raetem Bible? Olketa start for raetem Bible samting olsem 3,500 year go finis long Middle East. Long datfala taem tu Shang famili hem rulim China, and hem samting olsem 1,000 year bifor Buddhism hem start long India.—Lukim box “ Samting for Savve Abaotem Bible.”
Bible garem ansa for olketa kwestin wea pipol garem
Sapos man wea raetem buk hem laekem datfala buk for helpem pipol, hem mas mek sure pipol minim wanem hem raetem. Bible hem buk wea pipol savve minim. Hem garem ansa for olketa kwestin wea pipol garem.
Olsem example, staka pipol laek for savve, ‘Why nao God wakem iumi?’ For longfala taem finis pipol laek for savve long ansa bilong datfala kwestin. Ansa for datfala kwestin hem stap long chapter 1 and 2 long first buk long Bible, Genesis. Tufala chapter hia storyim taem wea God wakem disfala universe, olsem olketa galaxy, olketa star, and disfala earth. (Genesis 1:1) Long there, hem storyim hao God redyim disfala earth for olketa man, and gogo hem wakem olketa animal, bird, and fish, then hem wakem Adam and Eve. Tufala chapter hia storyim tu plan bilong God for olketa samting wea hem wakem.
IUMI SAVVE MINIM BIBLE
Bible hem garem olketa advaes wea savve helpem iumi for deal witim olketa problem. Datfala advaes hem isi for minim. Bae iumi storyim tufala samting wea showimaot datwan.
First samting, message wea stap long Bible hem klia, simpol, and hem savve encouragem man. Bible hem no iusim olketa toktok wea hard for pipol minim, bat hem storyim olketa samting wea pipol savve gud long hem for helpem pipol minim datfala message.
Olsem example, Jesus storyim samting wea pipol lukim and duim evriday for helpem olketa minim wanem hem teachim long olketa. Iu savve read abaotem staka tokpiksa bilong Jesus long datfala Sermon long Maunten wea stap long Matthew chapter 5 go kasem 7. Wanfala man for raet hem sei datfala Sermon long Maunten hem “wanfala tok wea hem helpem pipol and hem no for mekem pipol konfius witim staka difren idea.” Iu savve readim olketa chapter hia maet insaed 15 or 20 minute nomoa, and bae iu lukim olketa toktok wea Jesus talem hem simpol bat hem savve barava helpem man.
Nara samting wea mekem hem isi for minim Bible hem olketa story wea stap insaed. Hem no buk wea storyim olketa kastom story. Bat olsem The World Book Encyclopedia talem, Bible hem storyim “olketa bigman and olketa man nating,” and tu, hem storyim “hard taem wea olketa kasem, goal bilong olketa, wik point bilong olketa, and gud samting wea olketa duim.” So hem isi for iumi minim olketa story hia bikos hem abaotem pipol wea laef bifor and olketa samting wea really happen. And tu, iumi savve lanem staka samting from olketa story hia.—Rome 15:4.
EVRIWAN SAVVE KASEM BIBLE
For iu minim samting wea wanfala buk storyim, datfala buk mas stap long languis wea iu savve long hem. Distaem klosap evriwan savve readim Bible long languis wea olketa savve minim, nomata wanem kantri nao olketa kam from and wea nao olketa stap. Tingim wanem samfala duim wea mekem iumi savve kasem Bible long staka difren languis.
Transleitim Bible. Firstaem olketa raetem Bible long Hebrew, Aramaic, and Greek languis. From datwan, no evriwan savve readim Bible. So olketa transleita barava waka hard mekem Bible hem stap long olketa nara languis. Distaem olketa transleitim full Bible or samfala part bilong hem long samting olsem 2,700 languis. Diswan minim winim 90 percent long olketa pipol long world savve readim samfala part long Bible long languis bilong olketa.
Pablisim Bible. Olketa man wea raetem olketa firstfala copy bilong olketa Bible, olketa raetem long leather and papyrus wea no savve stap longtaem. For mekem olketa narawan kasem message long Bible, pipol mas raetem staka copy. Olketa copy hia barava expensive, and samfala pipol nomoa fit for peim. Bat winim 550 year go finis, Johannes Gutenberg wakem wanfala printing machine wea mekem hem isi for wakem staka copy bilong Bible. Wanfala report hem sei, olketa givimaot winim faev billion copy long full Bible or samfala part bilong hem.
Bible hem winim evri nara buk bilong olketa religion. Hem buk wea iu savve minim, bat iu bae needim help for minim. Wea nao iu savve kasem help? And hao nao Bible savve helpem iu? Nextfala article bae storyim datwan.
tpi_Latn tpi_Latn tpi_Latn twi_Latn tpi_Latn eng_Latn twi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn